ועדת המשנה לספורט, כנסת 16, פרוטוקול מספר 12, 2005-03-29 12:00

גלעד ארדן: שלום, אני פותח את ישיבת הוועדה.

גלעד ארדן: ביום 26.07.2004 ממשלת ישראל החליטה על הקמת היפודרום למרוצי סוסים למטרת הימורים.

גלעד ארדן: ועדת השרים לענייני חברה וכלכלה החליטה שבמסגרת הכוונה להתיר מרוצי סוסים להימורים בישראל והתוכניות לפיתוח המרחב הכפרי, לאשר הקמת היפודרום למרוצי סוסים בשטח שיפוט של המועצה האזורית גלבוע.

גלעד ארדן: האתר יכלול היפודרום, חוות חקלאיות, בית חולים וטרינרי וכו'.

גלעד ארדן: חלק מההכנסות השנתיות של המדינה מהימורים במרוצי סוסים ב-5 שנים הראשונות יופנו לפיתוח התשתית הפיזית והתעסוקתית במרחב הכפרי בגליל.

גלעד ארדן: לאחר הקמת ההיפודרום בשטח שיפוט המועצה האזורית גלבוע, יוקם היפודרום נוסף במרחב הנגב.

גלעד ארדן: בעקבות ההחלטה הזו, כל מי שהיה פה בחדר ועוד הרבה מאוד אנשים במדינת ישראל שמחו.

גלעד ארדן: אנחנו יודעים שהענף של מרוצי הסוסים הוא ענף מפותח מאוד במדינות רבות.

גלעד ארדן: ההימורים בתחום הזה מכניסים הרבה מאוד כסף לספורט של אותה מדינה.

גלעד ארדן: הנושא זהה של גידול סוסי מרוץ מייצר מקומות תעסוקה והוא יכול גם להביא תיירות למדינת ישראל.

גלעד ארדן: בעזרת הקרן אפשר יהיה גם להשיג כספים לגליל ולנגב, מקומות שראויים שהמדינה תשקיע בהם.

גלעד ארדן: כולנו ציפינו לכך שהממשלה עצמה תקיים את מה שהיא החליטה.

גלעד ארדן: לצערי, אני שומע מהרבה מאוד גורמים שעד היום לא התקדם שום דבר.

גלעד ארדן: תושבי הנגב ותושבי התענ"כים מחכים לכך, כי זה המקום הראשון שבו זה צריך לקום.

גלעד ארדן: החלטתי לכנס את הישיבה כדי שננסה לברר איפה הנושא הזה תקוע, מה הבעיה ולמה הנושא של הימורים על מרוצי סוסים במדינת ישראל מתעכב.

גלעד ארדן: אנחנו נראה עכשיו סרטון קצר בנושא ואחר כך נמשיך את הדיון.

גלעד ארדן: אני הייתי מבקש בראשית הדיון את מנכ"ל הספורט-טוטו לומר לנו מה צריך לתקן היום בחוק כדי לאפשר את ההימורים על מרוצי סוסים, ולומר לנו מה קרה מאז החלטת הממשלה.

שאול שניידר: הפעילות של המועצה להסדר ההימורים בספורט בקידום הנושא ל מרוצי סוסים, היא פעילות של מספר שנים.

שאול שניידר: אני נכנסתי לתפקיד לפני כשנה וחצי, והצבתי לעצמי כמטרה להקים את התשתית הזו ולפתח את הספורט הזה.

שאול שניידר: לאחר מספר חודשים של לימוד הנושא, הגשנו תקנות, כפי שהחוק מחייב אותנו, לאישור השרים הממומנים, שרת החינוך, התרבות והספורט ושר האוצר.

שאול שניידר: התקנות במתכונת שהגשנו אותם, נחתמו על ידי שרת החינוך, התרבות והספורט ולא נחתמו על ידי שר האוצר.

שאול שניידר: יועצי השר ביקשו להכניס מספר שינויים לאותן תקנות.

שאול שניידר: מאותה פגישה עם שר האוצר שהיתה ב-14 במרץ ועד לפני מספר שבועות, עמלנו על ניסוח של תקנות.

שאול שניידר: אנחנו ראינו לנגד עיננו מודל כפי שקיים בכל העולם כולו.

שאול שניידר: לקחנו מודל מצליח ממדינות כמו צרפת, ניו-זילנד והונג-קונג, שפיתחו תעשייה מקומית ובינלאומית, והעתקנו מהם את התקנון הרלוונטי, כיצד לבצע את מרוצי הסוסים וכיצד לבצע את ההימורים על מרוצי הסוסים.

שאול שניידר: באנו עם המודל הזה לארץ והצגנו אותו בפני כל הגורמים הרלוונטיים.

שאול שניידר: הבעיה מבחינתנו, היא שישנה דרישה של משרד האוצר שמתכונת ההימורים בארץ תהיה שונה מהמודל הנהוג בעולם.

שאול שניידר: הדרישה שלהם אומרת, שההימורים יתקיימו אך ורק לגבי מרוצים שמתקיימים בישראל.

שאול שניידר: חשוב להבין, שכדי לקיים מרוצים בישראל יש צורך בבניית תשתית.

שאול שניידר: התשתית הזו היא תשתית גם של יזמות פרטית לבניית היפודרום, וגם תשתית של המועצה להסדר הימורים שתאפשר ביצוע הימורים.

שאול שניידר: מדובר בהשקעות בסדר גודל של עשרות מיליוני דולרים בבנייה, בהצבת מערכות מחשוב, שיווק וחינוך השוק.

שאול שניידר: אי אפשר לעשות את כל זה ללא משאבים כספיים.

גלעד ארדן: זאת אומרת שבהונג קונג או בצרפת אפשר להמר גם על מרוצים שמתקיים מחוץ לאותה ארץ?

שאול שניידר: נכון.

שאול שניידר: בכל העולם ניתן להמר על מרוצים בכל העולם.

שאול שניידר: עם זאת, כאשר התעשייה המקומית מתפתחת והיא אטרקטיבית, רוב ההכנסות הן ממנה.

שאול שניידר: כרגע, במצב הקיים, ברור לנו שייקח לפחות 3 שנים לבנות את אותה מסה קריטית של סוסים באימון שיכולים להתחרות, כדי שיהיו לנו מספיק מרוצים שנוכל להמר עליהם כדי להחזיר את ההשקעה שלנו ושל אותו יזם פרטי.

שאול שניידר: במידה ואנחנו נחכה שנתיים-שלוש עד אשר תקום תשתית כזו בארץ ורק אז נתחיל לבצע הימורים, הפרוייקט הזה נידון לכישלון מראש, גם מבחינה כלכלית שלנו וגם מבחינה עסקית של אותו יזם.

גלעד ארדן: אני מבין שיש לנו בעיה עם תקופת ביניים של שנתיים-שלוש עד אשר תהיה תשית של מספיק סוסי מרוץ ברמה נאותה.

שאול שניידר: וגם היפודרום מתאים לקיום מרוצים.

גלעד ארדן: אבל אם נקבל החלטה שהמרוצים יתחילו רק בעוד שנתיים, אז היזם יידע שזה מעוגן בחוק וזה מתחיל בעוד שנתיים.

שאול שניידר: זה עניין של אטרקטיביות של השקעה.

שאול שניידר: כפי שאנחנו יודעים, זה מסובך להביא משקיעים מחו"ל שיש להם את הידע והניסיון בתחום הזה ולהגיד להם שישקיעו עכשיו ורק אחרי שנתיים נראה מה יקרה.

שאול שניידר: מי יממן את השקעות שלהם?

שאול שניידר: מי יממן את ההשקעות שלנו?

גלעד ארדן: למה נדרשת השקעה שלכם, להקמת מערכת?

שאול שניידר: להקמת מערכת מחשוב בסכום של 15,000,000 דולר, בדומה למערכת הקיימת היום בנושא של הימורי ספורט, ולנושא של שיווק, חינוך השוק והבאת הנושא למודעות.

שאול שניידר: הסרט שראינו מראה איך זה צריך להיראות בסוף היום.

שאול שניידר: האם זה צריך היראות בצורה כפי שקיימת בעולם באירופה, או שזה צריך להיראות באופן מקומי יותר ולא משביע רצון?

גלעד ארדן: האם מבחינתך יכולה להתקבל החלטה שמעוגנת בחקיקה, שרק בפרק הזמן הזה של שנתיים יהיו הימורים על מרוצי סוסים בחו"ל?

שאול שניידר: אם יתחילו הימורים על מרוצי סוסים בחו"ל ונעצור אותם, יבואו גורמים זרים ויבצעו את ההימורים על המרוצים בחו"ל, אחרי ההשקעה שלנו בנושא של חינוך השוק ושיווק אותם משחקים.

שאול שניידר: אם אנחנו רוצים לסגור את הפרצה של ההימורים הבלתי חוקיים, זה לא נכון שאנחנו נבצע את כל העבודה ואותם גורמים ירוויחו את הכסף.

שאול שניידר: אפשר לבנות מודל משולב של הימורים מחו"ל בתקופת הביניים הראשונה, ולאחר מכן לרדת במספר ההימורים שיאושרו לנו לבצע בחו"ל.

שאול שניידר: אם הרמה בארץ תהיה משביעת רצון, אז ההימורים על מרוצים בארץ יהיו הרבה יותר אטרקטיביים.

שאול שניידר: אם הרמה לא תהיה משביעת רצון, אז כולנו יכולים להתרסק פה מבחינה כלכלית.

שאול שניידר: חשוב להבין שהכספים שאנחנו אמורים להשקיע בפרוייקט הזה צריכים לבוא מתוך העוגה הקיימת של המועצה היום.

שאול שניידר: במקום להעביר כסף לענפי הספורט הקיימים, צריך להעביר לפעילות השקעה שעדיין איננה קיימת ושאנחנו לא יודעים איך היא תהיה בסוף התקופה.

גלעד ארדן: אז מבחינת

גלעד ארדן: כם זה תקוע ביניכם לבין משרד האוצר על המחלוקת הזו.

יוסי ישי: מי שהגיש את ההצעה לקבינט החברתי-כלכלי, זה משרד החקלאות.

יוסי ישי: המטרות שלנו ברורות ושזורות בהחלטת הממשלה.

יוסי ישי: יש לנו שלוש מטרות ואני אקרא אותן לפי הסדר שלנו.

יוסי ישי: המטרה הראשונה היא הקמת ענף חקלאי חדש בישראל, ענף גידול סוסים למרוצים.

יוסי ישי: המטרה השנייה היא הקמת היפודרום באזור הגלבוע, כעוגן תעסוקתי, תיירותי למרחב הכפרי הבעייתי הזה.

יוסי ישי: המטרה השלישית, היא אותם אחוזים מההימורים שאמורים לשמש כמקור תקציבי לפיתוח הגליל והנגב.

גלעד ארדן: על כמה אחוזים מדובר?

יוסי ישי: אנחנו דיברנו על 6%.

יוסי ישי: אלה שלוש המטרות שלנו.

יוסי ישי: למשרד החקלאות אין שום עניין בהימורים וירטואליים על מרוצים שמתקיימים בעולם.

יוסי ישי: זה לא מעניין אותנו בכלל.

יוסי ישי: אם בסופו של יום יהיו הימורים על מרוצי סוסים אבל לא יקום כאן ענף של סוסים כאלה ולא יקום כאן היפודרום, אנחנו כמשרד החקלאות נכשלנו.

יוסי ישי: מבחינה סטטוטורית, שתי תוכנית להקמת היפודרום בגלבוע נמצאות בשלב הסופי של אישור.

יוסי ישי: שתיהן סיימו את תקופת ההפקדה והוועדה המחוזית צריכה להחליט מי מביניהן תיכנס לפועל.

יוסי ישי: יש כרגע שתי תב"עות מאושרות.

גלעד ארדן: האם יש כבר יזם?

יוסי ישי: לא.

יוסי ישי: לוקח שנתיים לקדם תוכנית סטטוטורית.

יוסי ישי: התוכניות הסטטוטוריות מוכנות אחרי הפקדה.

יוסי ישי: התקבלה החלטה על ידי החשב הכללי, להקים ועדת מכרזים ולצאת במכרז לבחירת היזם.

יוסי ישי: הנושא הכי חשוב זו התמיכה החוקית.

יוסי ישי: החוק הנוכחי, חוק הסדר להימורים בספורט לא מספק את שלוש המטרות שהזכרתי.

יוסי ישי: אפשר דרך החוק הזה ודרך התקנה שדיברו עליה להתחיל בהימורים מחר, אבל זה לא על מרוצי סוסים בארץ אלא בעולם.

יוסי ישי: לכן, יש שתי אפשרויות.

יוסי ישי: אפשר לבצע את התיקונים המינוריים הדרושים בחוק להסדר ההימורים בספורט ולעגן את שלוש המטרות שהזכרתי, להבטיח את התוכנית, את הסמכויות והרכב המועצה.

יוסי ישי: אני מבין ששרת החינוך מתנגדת להצעה הזו.

יוסי ישי: אפשרות שנייה היא לחוקק חוק חדש, חוק הסדר להימורי סוסים בישראל.

יוסי ישי: זה לא דבר מסובך.

יוסי ישי: אני הייתי מצפה מוועדת הספורט של הכנסת לצאת בקריאה לשלושת השרים ולקצוב למטרה הזו זמן.

יוסי ישי: אם שלושת המשרדים יגלו נכונות, כפי שאנחנו מגלים, אפשר יהיה בלוח זמנים סביר וקצר לקדם את החוק הזה.

יוסי ישי: כל פתרון אחר, לחתום על התקנה ולהתחיל עכשיו, יפגע ברעיון של הקמת ענף סוסים בישראל.

יוסי ישי: ההיפודרום יהיה פיל לבן מת וכל מה שיהיה כאן זו עוד מערכת הימורים שאנחנו לא כל כך רוצים אותה.

גלעד ארדן: גם אם נניח שכל מה שמרד החקלאות חפץ בו ייכנס דרך הצעת חוק ממשלתית, עדיין יש את הפלונטר בין המועצה לבין משרד האוצר לגבי השאלה האם בפרק זמן הביניים אפשר יהיה להמר על מרוצים בחו"ל או לא.

יוסי ישי: תחרויות בצורה כזו או אחרת מתקיימות בישראל כבר מזה זמן.

יוסי ישי: עד שהגענו להחלטת הממשלה ההיסטורית הזו כבר עברו עשרות שנים.

יוסי ישי: לבוא ולבזבז את ההחלטה הזו באיזשהו פתרון ביניים שעלול להיות פתרון קבע, יביא לכישלון התוכנית.

יוסי ישי: חיכינו זמן רב, בואו נחכה עוד שנה ונקבע לוח זמנים ותחיל לעבוד בידיים נקיות.

יוסי ישי: אפשר בתוך פחות משנה לגמור את התהליך.

גאלב מג'אדלה: אני מברך את היו"ר על כך שיזם את הדיון הזה.

גאלב מג'אדלה: הנושא הזה כבר מתגלגל כמעט 15 שנה.

גאלב מג'אדלה: אבי הרעיון היה יצחק אופק, מזכ"ל הפועל.

גאלב מג'אדלה: אז אמרו, על מה מדבר המשוגע הזה.

גאלב מג'אדלה: הנושא הזה הוא מורכב ולא פשוט.

גאלב מג'אדלה: לא רק השאלה לגבי תקופת הביניים מורכבת.

גאלב מג'אדלה: העניין נהייה מורכב עוד יותר כאשר משרד החקלאות נכנס גם כן לעניין.

גאלב מג'אדלה: ישי, אתם רק לאחרונה נכנסתם לעניין ונתת לכל פאן אחר, לא רק ספורט אלא גם תעסוקה והיבטים נוספים כפי שהזכרת.

גאלב מג'אדלה: כאשר אנחנו התחלנו לדבר על הנושא הזה, צרפת היתה רק בתחילת הדרך בתחום הזה והיום היא בין המובילות בעולם בתחום הזה.

גאלב מג'אדלה: הונג קונג כלל לא היתה בעניין, והיום היא מובילה אחריה.

גאלב מג'אדלה: אני מניח, שעוד כמה מדינות יצטרפו להוביל בתחום הזה, כאשר אנחנו נמשיך לדבר על הנושא.

גאלב מג'אדלה: הבעיה היא, שיש חוסר מודעות ועניין לאנשים בוועדת השרים ובמשרדים השונים.

גאלב מג'אדלה: זה נושא הנוגע לספורט פרופר.

גאלב מג'אדלה: אני לא רוצה לפגוע במועצת ההימורים, כי אני לא מאלה שנמנים על הפוגעים בה, אבל יכול להיות שהנושא הזה צריך לקום במסגרת אחרת.

גאלב מג'אדלה: המורכבות של הנושא מחייבת גוף אחר שיטפל בכך, גוף שתחליט עליו הממשלה.

גלעד ארדן: האם זה לא מאוחר עכשיו להקים גוף חדש שיהיה אחראי על זה?

גאלב מג'אדלה: לא.

ענבל גבריאלי: זה מאוד מורכב.

ענבל גבריאלי: אם יש הימורים חוקיים בספורט ויש מועצה שמטפלת בזה, זה לא נכון לפצל את הטיפול לפי ענפי ספורט.

גלעד ארדן: הבעיה שעלתה פה תקום בכל פורום אחר.

גלעד ארדן: כל אחד שיצטרך להקים מערכת שתטפל בהימורים בתחום הזה ישאל את עצמו מאיפה הוא יממן את ההשקעה הראשונית.

גאלב מג'אדלה: יש הבדל בין גוף הפעלה לבין יזם.

גאלב מג'אדלה: בכל מקרה צריך להיות יזם.

גאלב מג'אדלה: אנחנו לא מבטיחים ליזם שהוא יתחיל להרוויח בעוד 3-4 שנים ולא יפסיד כסף בשנים של ההקמה.

גאלב מג'אדלה: כל יזם צריך לדעת שהוא ישקיע ב-3-4 שנים הראשונות.

גלעד ארדן: היזם הוא לא זה שמפעיל את ההימורים.

גלעד ארדן: ההחלטה של מדינת ישראל היא שעל ההימורים תהיה אחראית רק המדינה.

גאלב מג'אדלה: לכן, אמרתי שיזם בכל מקרה יהיה.

גאלב מג'אדלה: יש גם בעיות של בירוקרטיה.

שי שוקי: אני חושב שצריך קודם כל להגדיר את המטרה.

שי שוקי: כפי שמנכ"ל משרד החקלאות ציין, היו מספר תקנות כאשר אנחנו נכנסנו לתהליך הזה.

שי שוקי: המטרה הראשונה היא פיתוח של ענף חקלאי שלא מפותח פה מספיק בארץ ואפשר לפתח אותו יותר, ענף שסביבו יכולים להיווצר גם מקומות תעסוקה.

שי שוקי: מטרה נוספת קשורה למיקום של ההיפודרום.

שי שוקי: אם הוא יוקם בפריפריה, הוא יוכל ליצור מקומות תעסוקה.

שי שוקי: אלה המטרות העיקריות שאנחנו ראינו לנגד עיננו.

גלעד ארדן: תקציב משרד הספורט הוא לא מהגדולים ביותר, וגם לזה יש ערך חשוב.

שי שוקי: כאשר מדברים איתי על הערך של הגדלת הכנסות מהימורים, אני מציין גם את ההשלכות השליליות שיש להימורים, במיוחד כאשר אני נמצא בוועדת משנה של ועדת החינוך, התרבות והספורט.

שי שוקי: אני אחראי במשרד האוצר על המדיניות של הימורים והגרלות, כולל ההיתרים שניתנים במפעל הפיס.

שי שוקי: אנחנו רואים את הנושא בראייה הרוחבית והכוללת, הן למה שניתן למועצה להסדר ההימורים בספורט והן למפעל הפיס.

שי שוקי: לכן, יש לכך גם היבטים שליליים וצריך להבין מאיפה הכסף הזה בא.

שי שוקי: הכסף הזה אמנם מגיע בסופו של דבר אל הספורט, שזו מטרה ומבורכת, אבל הוא מגיע ממקומות שבהם לפעמים יש פגיע במשפחות.

גלעד ארדן: כל עוד לא הגשתם הצעות לסגור את מפעל הפיס ולממן בעצמכם את הדברים שהוא בונה או את התמיכות שהספורט-טוטו נותן לאזורי פריפריה, אתה לא יכול להגיד זאת.

שי שוקי: אני יכול.

גלעד ארדן: אתה יכול אבל לא כאן.

שי שוקי: אני חושב שאי אפשר להתייחס להימורים והגרלות בלי היבטים נוספים.

שי שוקי: לדעתי, זה יהיה לא אחראי.

גלעד ארדן: יש החלטת ממשלה, וזה לא תפקידך להרצות לנו עכשיו על ההשפעות השליליות.

גלעד ארדן: תפקידך להסביר לנו איפה החלטת הממשלה תקועה ולמה היא לא מתקדמת.

שי שוקי: לאור המטרות האלה שאנחנו הצגנו, שאני חושב שכולנו שותפים להן, אנחנו קיבלנו הנחיה לקדם את הנושא הזה של אישור התקנות ולהגיע להבנות והסכמות עם המועצה להסדר ההימורים בספורט.

שי שוקי: אנחנו חושבים שההימורים צריכים להתבסס על מרוצים בארץ.

שי שוקי: המרוצים בארץ הם אלה שישיגו את המטרות שמשרד החקלאות ציין.

שי שוקי: הימורים בחו"ל לא ישיגו את אותן המטרות.

שי שוקי: לא יוצר פה ענף כזה, ההיפודרום יישאר ריק, ואף עלולה להיות לכך השפעה הרסנית על התעשייה בארץ.

שי שוקי: אנחנו סברנו כי ההימורים צריכים להיות בהיפודרום עצמו.

שי שוקי: אנחנו חשבנו שצריך להקים היפודרום כדי לעודד את התיירות ולפתח אותה באזור.

שי שוקי: אנשים יצטרכו לבוא לשטח ההיפודרום עצמו ולהמר שם, ולא יוכלו לעשות את זה מכל מקום בארץ.

גלעד ארדן: איך זה פועל במדינות האחרות בעולם?

שי שוקי: יש כל מיני מודלים.

גלעד ארדן: מהם המודלים של המדינות המובילות, כמו צרפת?

מג'אדלה: אתה לא נסעת לשם.

מג'אדלה: צריך להטיס אותך לשם כדי שתראה מה קורה שם.

אלחנן פרוייליך: צרפת זה לא המודל לישראל.

שי שוקי: בתפיסה הראשונה שלנו אנחנו רצינו למקסם את התועלת לאזור ולפיתוח התיירות.

שי שוקי: הוצגה לנו עמדה על ידי המועצה להסדר ההימורים בספורט, כי לתחום הזה לא תהיה זכות קיום וכי זה יתבסס אך ורק על אנשים שמגיעים להמר שם בהיפודרום עצמו, ולכן הסכמנו שיוקמו תחנות מיוחדות לנושא הזה בכל מקום בארץ, כאשר הכניסה לקטינים לא תהיה מותרת.

שי שוקי: זה יהיה מקום נפרד שלא ימשוך בני נוער לתחום הזה.

שי שוקי: אני חייב לצמצם ששיקול הדעת הזה מצמצם את ההכנסות מההימורים.

שי שוקי: אם היינו משפרים גם לקטינים להמר, אז ההכנסות היו יותר גדולות.

ענבל גבריאלי: האם קטין יכול היום לשלוח טופס לוטו או טוטו?

שי שוקי: בחוק אין איסור כזה.

גלעד ארדן: אני נורא מתרשם מהאחריות שלכם, אבל זה לא שר האוצר שמדבר על פתיחת קזינו באילת?

שי שוקי: נושא הקזינו הוא נושא נפרד.

שי שוקי: אני העליתי סוגיה שקשורה ישירות להימורים ולמרוצי סוסים.

שי שוקי: יש לנו רצון לאסור על קטינים להמר.

גלעד ארדן: זאת אומרת שכפי שתיאר מר שניידר, העניין תקוע כיוון שהוא רוצה שאתם תאפשרו פרק זמן שבו יהיה אפשר להמר על מרוצי סוסים בחו"ל, כאשר אחר כך ניתן יהיה לצמצם באופו משמעותי את ההיקף של זה.

שי שוקי: זה לא נכון.

שי שוקי: אנחנו כעקרון מתנגדים להימורים על מרוצים בחו"ל.

שי שוקי: לאור ההנחיות שאנחנו קיבלנו, להגיע לסיכום עם המועצה להסדר הימורים בספורט, קיימנו שורה ארוכה של דיונים.

שי שוקי: התוצאה של הדיונים הללו היתה הסכמה מלאה עד הפרט האחרון של התקנות.

שי שוקי: יש בידי נוסח של תקנות שנעשה במשותף עם היועץ המשפטי של המועצה להסדר הימורים בספורט, מה-08.11.2004.

שי שוקי: בתאריך הזה אני ישבתי עם היועץ המשפטי שלהם, ואני התפשרתי בהרבה מאוד נושאים, וכאשר הבאתי את הנוסח הזה למשרד האוצר רצו "לתלות" אותי על כך.

שי שוקי: אני אמרתי לשר האוצר שהשגנו סיכום עם הטוטו, ואם סגרנו דברים אנחנו לא נפתח אותם שוב.

שי שוקי: יש לי נייר מה-09.11.2004 שעליו חתום המנכ"ל של המועצה להסדר ההימורים בספורט.

שי שוקי: במזכר הזה יש סעיף של תקנות הימורי סוסים שאומר: "אתמול הגענו לנוסח סופי מול משרד האוצר בנושא תקנות מרוצי סוסים.

שי שוקי: הנוסח יועבר לבדיקת משרד המשפטים, ואנו מקווים שבימים הקרובים יועבר מחדש לחתימת השרים, והפעם מקווים שלא צפויות בעיות באישור התקנות".

שי שוקי: יום למחרת דיברתי עם היועץ המשפטי ושאלתי אותו אם יש הערות על מה שסיכמנו, והוא אמר לי שאלה תקנות המקובלות על המועצה להסדר הימורים בספורט.

שי שוקי: מבחינת משרד האוצר יש תקנות שמוסכמות על המועצה להסדר הימורים בספורט.

שי שוקי: אפשר לפתוח את זה לדיון מחדש, אבל אז צריך לדעת שגם לנו יש עניינים שאנחנו מעונינים לפתוח מחדש.

שי שוקי: הנושא של ההימורים בחו"ל הוא לא התכלית המרכזית.

שי שוקי: ההימורים בארץ זה מה שחשוב.

שי שוקי: אני מציע לקחת את התקנות האלה ולחלק אותם כך שניתן יהיה לאשר כבר מחר את החלק המתייחס למרוצי סוסים בארץ.

שי שוקי: את החלק שקשור להימורים בחו"ל ניתן להוציא ולהמשיך לקיים עליו דיונים.

שי שוקי: החלק הזה לא צריך לעכב את הקמת ההיפודרום.

ענבל גבריאלי: אבל הסביר לך שאול שניידר שבזמן הביניים, דווקא בזמן, יש צורך בהימורים בחו"ל.

שי שוקי: אנחנו אל מקבלים את הגישה הזו.

גלעד ארדן: לפי מה שאמר כאן מנכ"ל משרד החקלאות, יש הבנה בין שר החקלאות, שרת החינוך ושר האוצר, שתהיה חקיקה ממשלתית בנושא.

שי שוקי: לי לא ידוע על סיכום כזה עם שר האוצר, אבל אני יכול לבדוק את זה.

שי שוקי: לפי מיטב ידיעתי, אין סיכום כזה.

שי שוקי: אפשר ללכת לשינוי חקיקה שיסדיר את הנושא בחקיקה במקום בתקנות, אבל את התקנות האלה אפשר כבר מחר לאשר.

שי שוקי: כבר יש נוסח טיוטה של כתב מינוי לוועדת המכרזים שיכולה להתחיל ולעבוד בהקדם.

שי שוקי: אם הולכים למסלול של חקיקה, צריך לקחת בחשבון שיהיו דיונים רבים וזה ייקח יותר זמן.

שי שוקי: אם כבר הולכים למסלול של חקיקה, צריך לבחון את הנושא של הגורם שיפעיל את ההימורים האלה.

שי שוקי: בחו"ל ישנו מודל שלפיו הגוף שאחראי על ההימורים האלה הוא אל אותו גוף שאחראי על ההימורים בספורט.

שי שוקי: ישנה רשות סטוטורית נפרדת שאחראית על הימורי הסוסים.

שי שוקי: לדעתי, כל ההליך הזה יעכב את התהליך.

שי שוקי: אם יש נכונות מצד שרת החינוך ושר האוצר לחתום על התקנות האלה, אז חבל לעכב את זה.

יוסי ישי: שלא תהיה פה אי הבנה, התקנות שמוצעות כאן אינן משרתות את החלטת הממשלה.

יוסי ישי: משרד החקלאות ושר החקלאות מתנגדים לאישור התקנות, כיוון שמטרות הממשלה לא תיושמנה.

יוסי ישי: דבר נוסף, על פי חוק צער בעלי חיים הקיים היום, לא ניתן לבצע מרוצי סוסים בישראל.

יוסי ישי: אנחנו נצטרך לתקן גם את החוק הזה.

יוסי ישי: בכל מקרה נצטרך לתקן את החוק.

יוסי ישי: החוק כפי שהוא קיים היום, הוא בעיה.

יוסי ישי: אנחנו מתנגדים לאשר את התקנות כמו שהם.

יוסי ישי: בהליך מהיר צריך לעבוד על החוק החדש שיסדיר את החדש, וכך גם יושגו כל המטרות.

גלעד ארדן: להגיד שחוק יחוקק בהליך מהיר, זה נאיבי.

יוסי ישי: כשרוצים, אפשר.

גלעד ארדן: בנושא הזה כנראה שלא יהיה הליך מהיר.

שאול שניידר: אנחנו אמנם הגענו לנוסח מוסכם אבל הנוסח הזה אינו נוסח מחייב, וזה כיוון ששני פרמטרים כלכליים לא נלקחו בחשבון אלא נבדקו לאחר הנוסח הסופי.

שאול שניידר: הפרמטר הראשון, הוא אותם אחוזים שמשרד החקלאות יקבל.

ענבל גבריאלי: בהחלטת הממשלה כתוב שזה רק ל-5 שנים.

שאול שניידר: זו השקעה נוספת שנדרשת שלקחנו אותה בשקלול השיקולים, ויש לה עלויות משלה.

שאול שניידר: באותה תקופה לא ראינו את זה נגד עיננו ולא ידענו לשקלל את זה.

שאול שניידר: דיברו על 6% ואנחנו אל ידענו ממה 6%.

שאול שניידר: הפרמטר השני שלא נלקח בחשבון, הוא העניין של הימורים בחו"ל.

שאול שניידר: בנוסח הזה דובר על כך שיהיו הימורים בחו"ל ובדקה האחרונה קיצצו את פרק הזמן.

שאול שניידר: אנחנו רוצים לעודד את התעשייה המקומית, אבל אנחנו צריכים מקורות ומשאבים כספיים כדי לעשות זאת.

שאול שניידר: כל הכספים שיהיו בעניין הזה, הפרסים, הכספים לזוכים והכספים למגדלים, יבואו אך ורק מהגוף שיארגן את ההימורים.

שאול שניידר: אם תציעו הצעה לבנייה של מקורות הכנסה נוספים מדברים שאנחנו פועלים בהם היום, זה ישרת את הנושא הזה.

גלעד ארדן: שוקי, נניח שאנחנו כן נאשר את התקנות, איך הצרכים של משרד החקלאות יעוגנו בהן?

גלעד ארדן: האם כדי לנסות ולגשר על הפער הזה שמדבר עליו מר שניידר, אתה תהיו מוכנים לאפשר הימורים אינטראקטיביים, דרך פלאפון?

שי שוקי: שתי המטרות הראשונות שהציג מנכ"ל משרד החקלאות יושגו.

שי שוקי: מדובר עכל הקמת היפודרום בגלבוע, דבר שיתרום לפריפריה.

שי שוקי: כאשר יתחילו ההימורים על מרוצי סוסים, ועוד הרבה לפני כי הפעילות בענף תתחיל להתכונן לקראת זה כבר מחר.

יוסי ישי: אני רוצה שהיפודרום יקום בגלבוע, כמו שהממשלה הבטיחה, ואני רוצה שענף ישראלי יתפתח.

גלעד ארדן: שני הדברים האלה יכולים להיות מושגים בתקנות.

יוסי ישי: לא בטוח.

גלעד ארדן: האם זה לא כתוב בתקנות?

יוסי ישי: מה פתאום.

שי שוקי: אי אפשר לכתוב הכל בתקנות.

שי שוקי: התקנות נועדו להסדיר את תוכנית ההימורים על מרוצי סוסים.

גלעד ארדן: אי אפשר להוסיף את הנושא הזה לתקנות?

שי שוקי: אפשר להוסיף כל מיני תנאים שיחולו על המועצה, וזה מה שאנחנו עשינו.

שי שוקי: אי אפשר לקבוע את חלוקת הכספים.

שי שוקי: היום מתוקף חוק המועצה להסדר ההימורים בספורט, הכספים מיועדים לכספים.

גלעד ארדן: והתקנות לא יכולות לגבור על החוק.

גלעד ארדן: אם כך, צריך בכל מקרה שינוי חקיקה.

שי שוקי: אפשר להוסיף לחוק המועצה להסדר ההימורים בספורט סעיף אחד שמדבר על הרווחים ממרוצי הסוסים.

שי שוקי: אני לא6 חושב שכרגע נדרש לעכב את אישור התקנות עד שתושלם החקיקה.

גלעד ארדן: אבל אומר משרד החקלאות, כי ברגע שיאושרו התקנות הוא יתחיל לחפש אתכם בסיבוב.

גלעד ארדן: האם יש אפשרות לקבל את טיוטת התקנות?

שי שוקי: יש לי עותק פה, אבל זו טיוטה שעדיין לא עברה את הייעוץ המשפטי במשרדי הממשלה.

ענבל גבריאלי: אבל אתה מתייחס אליה כאל משהו שאתם לא מתכוונים לפתוח ולדון בו מחדש.

שי שוקי: אני מתכוון לסעיף כמו זה שמדבר על כך שקטינים לא יוכלו להשתתף בהימורים.

שי שוקי: אני לא יכול לאשר זאת בלי שזה יעבור את האישור של היועצים המשפטיים.

שי שוקי: לגבי הדברים העקרוניים, כמו זה שההימורים יתחילו רק על מרוצים בישראל ולא על הימורים בחו"ל, נכתבו במפורש.

שי שוקי: ישנו חשש שאם נאשר הימורים בחו"ל, התעשייה הזו לא תקום בארץ ואז אנחנו נשאר רק עם הימורים בחו"ל.

גלעד ארדן: אתה יכול לתת אישור תקנות לפרק זמן מסוים.

שי שוקי: זה לא ילך, כי בשביל להקים את המערכת הזו הם יצטרכו להשקיע הרבה מאוד.

שי שוקי: כל התפיסה של ההימורים בחו"ל אינה תואמת את המודל של התקנות הללו.

שי שוקי: זה לא יהיה משתלם להם ולא יהיה כדאי להם.

גלעד ארדן: אם אתה תכתוב שהאישור להימורים בחו"ל יהיה תקף רק לשנתיים, אז אתה מסייע בהחדרת הענף למודעות בישראל.

שי שוקי: בכל העולם הענף מושתת על מרוצים באותה ארץ.

גלעד ארדן: מה לגבי הימורים אינטראקטיביים?

שי שוקי: זו סוגיה לא צריך לקשור אותה לסוגיה הזו.

שי שוקי: לגבי ההימורים האינטראקטיביים הוגשו בקשות גם על ידי המועצה להסדר הימורים בספורט וגם על ידי מפעל הפיס.

שי שוקי: זוהי סוגיה מאוד כבדה שקשורה למדיניות הממשלה בנושא הזה.

שי שוקי: השאלה היא, האם לאפשר לכל טלפון נייד גישה לעניין הזה.

שי שוקי: היום זה קיים באינטרנט.

גלעד ארדן: היום אני יכול להמר דרך האינטרנט.

שי שוקי: האינטרנט זה משהו אחר.

שי שוקי: טלוויזיה אינטראקטיבית היא הרבה יותר נגישה.

שי שוקי: זה דבר שאנחנו בוחנים אותו כרגע, אבל אין לקשור אותו לנושא הזה.

גלעד ארדן: יש לקשור את שני הנושאים, כי זה יכול להוות פתרון לתקופת הביניים.

שי שוקי: זה לא מהווה פתרון.

גלעד ארדן: למה?

שאול שניידר: אני מדבר על כך שאם יאשרו לנו הימורים אינטראקטיביים על הכדורגל והכדורסל, יהיו כספים נוספים שיוכלו לשרת את המטרה של בניית מערכת וסבסודה בשנתיים-שלוש הראשונות.

שי שוקי: אין לנו ויכוח בטווח הארוך.

ענבל גבריאלי: יש לי שאלה לגבי הגבלת הגיל.

ענבל גבריאלי: ההנחה היא שאנחנו מסתכלים על הימורים על מרוצי סוסים כהימורים של ענף ספורט, בדיוק כפי שיש בכדורגל.

ענבל גבריאלי: למיטב הבנתי, הכוונה היא שגם זה יהיה תחת המועצה להסדר הימורים בספורט.

ענבל גבריאלי: זה לא שאני אוהבת את הרעיון לראות כל מיני בני נוער וקטינים מהמרים על דמי הכיס שלהם, אבל למה דווקא כאן אתם מדברים על הגבלת הגיל?

שי שוקי: אין לי הסבר לזה.

שי שוקי: זה נשמע לי כל כך טריוויאלי.

שי שוקי: אני מציע שנעשה סקר ונשאל את ההורים, האם הם מעונינים שהבן שלהם יהמר.

ענבל גבריאלי: אני כמחוקקת אם יש בכוחי להגביל, ויש, אני אגביל זאת.

ענבל גבריאלי: עם זאת, אני שואלת האם ילדים בני 14-16 יכולים היום להיכנס לתחנת ספורט-טוטו ולשלוח טופס.

שאול שניידר: אין חוק במדינה שקובע את הגיל המותר להימורים.

שאול שניידר: אנחנו במועצה להסדר הימורים בספורט הקמנו ועדה בראשות שופט בדימוס, שבחנה את הנושא הזה.

שאול שניידר: ישבו בוועדה הזו גם נציגי ציבור נוספים, כאשר בסוף היום הם הוציאו חוברת שלמה שקבעה איסורים והגבלות.

שאול שניידר: אנחנו לא פועלים בקרב בני נוער, וקיים איסור, שלקחנו אותו על עצמנו בצורה וולונטרית, לאפשר לבני פחות מ-16 להמר בתחנות.

שאול שניידר: יש לנו חברת חקירות שעושה בדיקות מדגמיות בתחנות האלה.

ענבל גבריאלי: האם ילד בן 15 יכול היום להיכנס לתחנת ספורט-טוטו ולשלוח טופס?

שאול שניידר: אנחנו אוסרים על כך.

ענבל גבריאלי: כלומר, החוק קיים והוא לא ממש נאכף.

שאול שניידר: אין חוק.

שאול שניידר: אנחנו עושים בדיקות מדגמיות על ידי חברת חקירות שעובדת איתנו באופן שוטף ומנסה למנוע את ההימורים של בני נוער.

שאול שניידר: אם קטין מתחת לגיל 16 נתפס מהמר בתחנה מסוימת, התחנה עלולה להיסגר.

אלחנן פרוייליך: אני יו"ר הג'וקי קלאב הישראלי, שהוא הארגון המקצועי שייסד את מרוצי הסוסים בישראל בשנת 1999.

אלחנן פרוייליך: יש מרוצי סוסים בישראל.

אלחנן פרוייליך: המרוצים פועלים זו העונה השישית.

אלחנן פרוייליך: יש לנו גם חלק מסוים בהנעת התהליך של תקנות ההימורים, עוד לפני שמר שניידר עסק בזה.

אלחנן פרוייליך: לדעתי, יש פה סוג של ערפל, חלקו במתכוון וחלקו הוא מחוסר מקצועיות.

אלחנן פרוייליך: יש פה גישוש באפילה והדברים יכולים להתבהר.

אלחנן פרוייליך: לא צריך להמציא את הגלגל.

אלחנן פרוייליך: אני לא הייתי רץ ולומד ממדינות צרפת, אנגליה ואמריקה.

אלחנן פרוייליך: אנחנו צריכים להתבונן קצת בשכנים שלנו, בקפריסין, טורקיה ספרד ויוון, וללמוד מהן.

אלחנן פרוייליך: אני לא השתכנעתי שהמועצה להסדר ההימורים בספורט הכינה איזו תוכנית עסקית או מודל.

אלחנן פרוייליך: לא השתכנעתי שיש לה הערכות מחיר ותקציב מדויקות לגבי עלויות מוכחות ומבוססות מיצרנים וספקים.

אלחנן פרוייליך: לא השתכנעתי שהמועצה להסדר הימורים בספורט רואה את עצמה כצד בתוך מיזם לאומי, שתפקידו ליצור קודם כל תעשייה יצרנית וחקלאית עתירת מקומות עבודה.

אלחנן פרוייליך: השתכנעתי שהמועצה להסדר הימורים בספורט רואה את עצמה כארגון להימורים בלבד, שצריך לדאוג להכנסות כמעט בכל מחיר לטובת הספורט בישראל.

אלחנן פרוייליך: לדעתי, מכאן נובעת ההליכה שלהם לכיוון של הימורים על מרוצי סוסים בחו"ל.

אלחנן פרוייליך: אני לא השתכנעתי שהמועצה מאמינה לחלוטין בסיכוייה של תעשיית מרוצי הסוסים בישראל.

אלחנן פרוייליך: מר שניידר אמר שהמועצה פעלה בשנים האחרונות.

אלחנן פרוייליך: המועצה לא פעלה כלל לקידום מרוצי הסוסים בישראל.

אלחנן פרוייליך: תמיד' אפשר להגיד שלא עמדנו בקריטריונים כאלה ואחרים.

אלחנן פרוייליך: אני משוכנע שהמועצה פועלת על פי חוק.

ענבל גבריאלי: האם אצה נושא איזושהי משרה?

ענבל גבריאלי: האם אתה מודע לפעילות שלה?

אלחנן פרוייליך: אני לא נושא משרה במועצה, אבל אני יכול להוכיח את דבריי אם אני אתבקש.

גלעד ארדן: אני יכול להגיד לך, שלפני שנה כאשר נכנסתי לתפקידי כיו"ר ועדת הספורט, פנה אלי מר שניידר כדי שאני אסייע לו מול משרד האוצר בפתרון הפלונטר בנושא התקנות.

אלחנן פרוייליך: צריך לראות איך דברים כאלה מתנהלים בעולם.

אלחנן פרוייליך: יזם פרטי לצורך עסק כלכלי, הוא במקרה הטוב ייזום הקמה של היפודרום כנדלניסט.

אלחנן פרוייליך: כדי לנהל מרוצי סוסים נדרש ארגון מקצועי, כמו ההתאחדות לכדורגל.

אלחנן פרוייליך: המועצה להסדר הימורים בספורט היא ארגון לעריכת הימורים ולא ארגון מקצועי לפיתוח מרוצי סוסים.

אלחנן פרוייליך: היא יכולה להיות שותפה למערכת הזו.

אלחנן פרוייליך: דרך אגב, גם משרד החקלאות לא עשה מאומה.

אלחנן פרוייליך: הוא רק רוצה להתעסק בהימורים ולא בתחומו.

אלחנן פרוייליך: גוף כזה לקיום מרוצים אמינים ומקצועיים, חייב להיות אוטונומי, חזק, ערכי ומוסרי, מנוהל ומופעל על ידי אנשים חזקים וערכיים מהמעלה הראשונה.

אלחנן פרוייליך: רצוי שבראש הגוף הזה יעמוד שופט בדימוס או אישיות ציבורית אחרת.

גלעד ארדן: אני מבין שאתה מציע שתוקם התאחדות.

אלחנן פרוייליך: כדי לקיים מרוצי סוסים צריך ארגון מקצועי שיטפל ויתפעל את מרוצי הסוסים.

אלחנן פרוייליך: פה חושבים שאם ייבנה היפודרום כחל הבעיה תיפתר.

אלחנן פרוייליך: היפודרום זו תשתית.

גלעד ארדן: אני מבין שאתה מדבר על התאחדות כמו איגוד הג'ודו או איגוד כדור עף וכו'.

אלחנן פרוייליך: אמת.

אלחנן פרוייליך: מרוצי סוסים צריכים להיות מושתתים על מערכת חוקים קפדנים מעין כמותה, גם בגלל שמושתתים עליהם מרוצים.

אלחנן פרוייליך: היה משא ומתן ארוך מאוד בין משרד האוצר לבין המועצה להסדר הימורים בספורט.

אלחנן פרוייליך: במסגרת המשא ומתן הזה מר שניידר הדיג נכסים רבים מאוד, שאני לא מגנה אותם.

אלחנן פרוייליך: זה שהם מדברים על שידור מרוצים מחו"ל, זה הכל שאלה של מדתיות ותמהיל עם המרוצים בישראל.

ענבל גבריאלי: מהי עמדתך על הימורים בזמן הביניים?

אלחנן פרוייליך: לדעתי, לא היה קורה אסון לאומי אם המועצה היתה מתחילה תהליך של הימורים מחו"ל, כולל חינוך הקהל ושיווק התחום.

אלחנן פרוייליך: יחד עם זה, במידה ולא מסתייע הדבר והאוצר מסרב לחתום והרגולטור לא מאשר, המועצה היתה צריכה להרים את הכפפה השנייה ויש לה את היכולת לכך.

אלחנן פרוייליך: זו לא משימה בלתי אפשרית, גם מבחינה תקציבית, להתחיל לטפח מרוצי סוסים בישראל.

אלחנן פרוייליך: אנחנו הגענו לכאן לאחר שהכנו שיעורי בית, עם תוכניות וניירות עמדה מסודרים ומדויקים, עם תחזיות לשנים הבאות.

גלעד ארדן: מי ממן את הטיפוח הזה?

אלחנן פרוייליך: ברגע שהמועצה תקצה פרסים מהמשאבים שקיימים במועצה להסדר הימורים בספורט, זה יקרה.

גלעד ארדן: שוקי, האם זה אל קצת מוזר שהמגדלים הישראלים מוכנים שתהיה תקופת ביניים שכוללת הימורים על מרוצי סוסים בחו"ל ואתם לא?

שי שוקי: אני לא נכנס לשיקולים שלהם.

שי שוקי: אני יודע מה הם השיקולים שלנו.

גלעד ארדן: אבל אתה לא יודע יותר טוב ממנו איך לפתח את הענף הזה בישראל.

גלעד ארדן: הרי יש כדורגל ישראלי, אבל גם מהמרים על משחקי כדורגל מחו"ל.

גלעד ארדן: כאשר אני שאלתי למה אתם מתנגדים לכך שתהיה תקופת ביניים שנגביל אותה ואחר כך נצמצם אותה, שתפקידה להחדיר מודעות לענף, אתה אמרת לי שהחלטת הממשלה מדברת על כך שצריך לסייע לענף מרוצי הסוסים הישראלי.

גלעד ארדן: עכשיו אומר פה אדם שדי מזוהה עם הענף הזה שהוא לא פוסל את זה ושהוא כן חושב שזה יעזור גם להחדרה למודעות של הענף הישראלי.

גלעד ארדן: אני חושב שזה קצת מוזר שמשרד האוצר מתיימר ולדעת יותר מהמגדלים הישראלים ודואג לאינטרס שלהם יותר ממה שהם חושבים שצריך לדאוג.

שי שוקי: אני לא מתיימר לדעת בנושא הזה יותר מכל אחד אחר.

שי שוקי: אנחנו סבורים שההימורים צריכים להתחיל על מרוצי סוסים בארץ.

שי שוקי: יש חשש שבמידה ויאושרו הימורים על מרוצי סוסים בחו"ל, אז יישכח הענף בארץ.

גלעד ארדן: אבל אני הצעתי שתאשרו את זה לפרק זמן מוגבל, כך שתוך שנתיים יתחילו ההימורים על מרוצי סוסים בישראל וירד ההיקף של הימורים על מרוצים בחו"ל שאתם תאשרו.

גלעד ארדן: אם לא הענף לא יתחיל לפעול בארץ תוך שנתיים או שנתיים וחצי, פוקעות התקנות.

שי שוקי: זה לא ישים.

שי שוקי: המועצה להסדר ההימורים בספורט צריכה להשקיע הרבה מאוד כסף במערכת הזו.

שי שוקי: אם הם ישקיעו כספי ציבור, הם לא יפסיקו עם זה אחרי שנתיים גם אם העולם יתהפך.

שי שוקי: לזה שותף גם משרד החקלאות.

שי שוקי: המטרה העיקרית היא מרוצי סוסים בארץ.

שי שוקי: הדעה של הממשלה היא אחידה בקשר לזה.

גלעד ארדן: גם פה אף אחד לא חולק על כך.

אלחנן פרוייליך: אני רוצה להמשיך את דבריי.

אלחנן פרוייליך: אני מאוד מעריך את העמדה של משרד האוצר, שחושש שיתפתח פה מיזם הימורים על מרוצים בחו"ל והענף בישראל יישכח.

אלחנן פרוייליך: זה בהחלט עלול להתרחש.

אלחנן פרוייליך: זה נכון שאם היינו משוכנעים שרק בשנתיים הראשונות יתעסקו עם הימורים בחו"ל, זה היה בסדר מבחינתנו.

אלחנן פרוייליך: יחד עם זה, אני קובע שניתן להתחיל ולטפח את מרוצי הסוסים הקיימים.

אלחנן פרוייליך: יש תוכנית מפורטת לגבי מה צריך לעשות כדי להביא אותם לרמה מקצועית נאותה, כך שיהוו פלטפורמה נאותה להימורים.

אלחנן פרוייליך: היום הם לא פלטפורמה ראויה להימורים.

אלחנן פרוייליך: נדרשות לפחות שנתיים כדי להביא אותם לרמה הראויה של פלטפורמה להימורים.

אלחנן פרוייליך: להערכתי, המועצה חוששת להתייצב בפני האתגר הזה.

אלחנן פרוייליך: כל מה שצריכה לעשות המועצה זה להקציב פרסים לא גדולים הפרסים עושים את הכל.

אלחנן פרוייליך: גידול סוסי מרוץ, אימון סוסי מרוץ והחזקת סוסי מרוץ הוא משהו קפיטליסטי.

אלחנן פרוייליך: מהרגע שמוקצבים פרסים התעשייה הזו מתחילה לטפח את עצמה ולגדול בעצמה.

אלחנן פרוייליך: תוך שנתיים-שלוש היא תגיע לממדים שניתן יהיה לבצע עליה הימורים.

אלחנן פרוייליך: תוך שנתיים-שלוש אפשר להקים היפודרום.

אלחנן פרוייליך: זה הדבר הפשוט ביותר.

אלחנן פרוייליך: היה משא ומתן בין המועצה לבין הטוטו, ושני הצדדים הגיעו להישגים.

אלחנן פרוייליך: המשא ומתן הזה הסתיים בסיכום שדיבר עליו מר שוקי שי, כאשר לכל צד היה מספיק זמן לשקול את שיקוליו ואת תוכניותיו.

חיים קמחי: מאיפה אתה יודע את כל זה?

אלחנן פרוייליך: אני יכול להוכיח את כל זה באמצעות כתובים.

חיים קמחי: הרי אתה לא השתתפת במשא ומתן הזה.

אלחנן פרוייליך: המשא ומתן הזה הובא לידי גמר כאשר לכל אחד מהצדדים היה את הזמן לשקול את כל שיקוליו לא ייתכן שישיב מנכ"ל המועצה להסדר ההימורים בספורט ויגיד אכן סיכמתי ודיווחתי לדירקטוריון שלי על הסכמה, אכן זה יועבר למשרד המשפטים.

אלחנן פרוייליך: שום דבר לא הועבר למשרד המשפטים.

אלחנן פרוייליך: יש לי פה מכתב מהיועצת המשפטית של משרד המשפטים.

אלחנן פרוייליך: מישהו עצר את השרשרת של ההתקדמות.

אלחנן פרוייליך: פתאום הם אמרו שהם לא לקחו בחשבון כל מיני דברים אחרים.

אלחנן פרוייליך: זו תוצאה של חוסר תכנון נאות, חוסר התעמקות חוסר בתוכנית עסקית ובלוחות זמנים.

אלחנן פרוייליך: לדעתי, מה שאפשר האוצר בנושא של הימורים על מרוצים בחו"ל למועצה להסדר הימורים בספורט, זה צירי זמן ארוכים ומרחבי תמרון יוצאים מן הכלל.

אלחנן פרוייליך: היא יכלה לקחת את מה שהיא קיבלה ולקבל החלטה שזה מה שיש ועם זה הולכים.

שאול שניידר: יושב פה אדם שעובר על החוק במדינת שישראל ומטיל רפש והאשמות.

אלחנן פרוייליך: תתבע אותי אם אני עובר על החוק.

שאול שניידר: אתה עובר על החוק בקיום הימורים על מרוצי סוסים.

אלחנן פרוייליך: אני מקיים מרוצי סוסים תחת אישור של משרד החקלאות ושל הלשכה הוטרינרית.

אלחנן פרוייליך: אין חוק במדינת ישראל שקובע מה זה מרוצי סוסים חוקיים, ומשטרת ישראל מאפשרת את הפעילות, כולל המועצה המקומית.

אלחנן פרוייליך: אני מציע לך לבדוק את דבריך.

אלחנן פרוייליך: לי יש קבלות על עשייה בנושא הזה, ולכן על תטיל רפש.

עודד אחרק: אני רוצה להעיר לגבי ההימורים.

עודד אחרק: גם היום מהמרים ילדים מתחת לגיל 16 בתחנות הספורט טוטו.

עודד אחרק: אני לא יודע אם הקומנדו שמר שניידר שלח לבדוק זאת, תפס בן אדם אחד.

גלעד ארדן: כאשר נגיע לשאלה של גיל ההימורים, נהייה במצב טוב.

תקווה ג’רבי: אני מגדלת סוסים שמיועדים למרוצי סוסים כבר 30 שנה.

תקווה ג’רבי: אני הכנתי את עודד אחרק בתור ג'וקי.

תקווה ג’רבי: הוא הי בין הג'וקים הטובים שלי.

תקווה ג’רבי: הכנתי מאמנים וגידלתי סוסים.

תקווה ג’רבי: היום הגענו למצב שבו ישנה כבר החלטה אבל היא לא מתקדמת.

תקווה ג’רבי: את כל מגדלי הסוסים לא מעניין מה קורה בחו"ל.

תקווה ג’רבי: אנחנו רוצים שמרוצי הסוסים יאושרו פה במדינה.

תקווה ג’רבי: כל אחד שתהיה לו הצדקה להשקעות שלו בתחום הזה, ידאג לפתח את זה יותר.

תקווה ג’רבי: זה לא נכון שאין תשתית בתחום הזה.

גלעד ארדן: אבל גם אלחנן אמר שנדרשות שנתיים כדי להתחיל במרוצים בארץ.

תקווה ג’רבי: כרגע יש החלטה, ולכן להתחיל בשינויים ולהכניס עוד תקנונים ועוד התניות זה אל בסדר.

גלעד ארדן: אבל זו החלטת הממשלה.

גלעד ארדן: ההחלטה אומרת הכל ביחד, גם שזה יביא כסף לחקלאות, איפה זה יוקם וגם שהם מאפשרים את זה.

תקווה ג’רבי: למה משרד החקלאות חושב שלא תהיינה לו הכנסות מזה?

תקווה ג’רבי: צריך למצוא פתרונות ולדאוג לכך ששר האוצר יחתום על המסמכים האלה.

תקווה ג’רבי: אני נפגשתי איתו לפני 3 חודשים באיזו חתונה, והוא אמר שהכל מסודר וגמור ולא צריכה להיות שום בעיה.

תקווה ג’רבי: אנחנו בסופו של דבר אלה שנופלים בין הכיסאות.

תקווה ג’רבי: אנחנו נופלים בין הכיסאות כבר 30 שנה.

תקווה ג’רבי: אנחנו נמשיך להיות שייכים לעולם השלישי.

תקווה ג’רבי: בעוד 30 שנה אנחנו נימצא באותו מצב.

תקווה ג’רבי: למה אנחנו שונים מכל העולם?

תקווה ג’רבי: גם במדינות העולם השלישי יש היפודרום.

תקווה ג’רבי: בואו ניכנס אפילו למצב של פרובינציות.

תקווה ג’רבי: יהיה מגדל, יהיה מריץ סוסים ומאמן.

תקווה ג’רבי: עצם זה שיהיה אישור להימורים בתחום , יהיה כיסוי תקציבי לכל הדברים האלה.

גלעד ארדן: יוסי, האם יש דרך כלשהי שבה אתם תסכימו לחתימה על התקנות כרגע, ביחד עם עיגון זכויות החקלאים מבחינת הכספים שיגיעו לנגב והגליל?

גלעד ארדן: אני מנסה לחשוב על כמה פתרונות.

חנה פרנקל: אנחנו במשרד החקלאות מתנגדים להצעת התקנות לא רק מסיבה פרקטית אלא גם מסיבה משפטית.

חנה פרנקל: מעבר להיבט של חוק צער בעלי חיים, שהוא היבט מאוד בעייתי שלא נדרשו אליו, להצעת בתקנות יש בעייתיות משפטית.

חנה פרנקל: חוק ההסדר להימורים בספורט מנוסח רק באורינטציה של בספורט.

חנה פרנקל: המנדט של המועצה הוא רק לגבי הימורים על תוצאות של משחקים ולא על עריכת המשחקים עצמם.

חנה פרנקל: כל מי שמטפל במרוצי סוסים יודע שחלק מההימורים זה גם הפיקוח על עצם המרוץ עצמו.

תקווה ג’רבי: יש רופאים וטרינרים.

חנה פרנקל: היום למועצה אין מנדט לעשות זאת.

שאול שניידר: אנחנו גם לא רוצים לקחת את זה על עצמנו.

חנה פרנקל: אני אומרת שהעניין הוא מורכב ומחייב הסדר חקיקתי מפורט, בין אם נשנה מהיסוד את החקיקה הקיימת ובין אם נסדיר זאת בחקיקה עצמאית.

חנה פרנקל: אין קיצורי דרך.

חנה פרנקל: חיכיתם 15 שנים יש מומנטום עם החלטת הממשלה ואיתו צריך לזוז.

חנה פרנקל: צריך לעשות את הדברים כמו שצריך ולתת את ההיבט הוטרינרי, ההיבט של הענף החקלאי, ההיבט של פיתוח הכפר, ההיבט של צער בעלי חיים וכו'.

אלחנן פרוייליך: זה קיים.

אלחנן פרוייליך: חבל שאתם לא עושים שיעורי בית.

חנה פרנקל: האם יש לך את האישור של הממונה על צער בעלי חיים בשירותים הוטרינרים?

תקווה ג’רבי: חבל שדווקא משרד החקלאות יעכב את הכל.

גלעד ארדן: אם יש בעיה מבחינת החוק ומבחינת חוק צער בעלי חיים, אז היא כיועצת משפטית לא יכולה להתעלם מזה.

אלחנן פרוייליך: מרוצי הסוסים מתנהלים תחת אישור של השירותים הוטרינרים.

אלחנן פרוייליך: שני רופאים וטרינרים נמצאים בכל יום מרוץ.

חנה פרנקל: זה לא מספיק.

אלחנן פרוייליך: משר החקלאות צריך להתעסק בנושאים המקצועיים הנוגעים לבעלי חיים וחקלאות, ולא בנושא הימורים.

אלחנן פרוייליך: בתוך הצעתנו לארגון מקצועי, היה מקום ברור לנציג מארגון צער בעלי חיים.

גלעד ארדן: האם יש בעיה חוקית עם הנושא הזה מבחינת חלוקת כספי הימורים?

שאול שניידר: כן.

גלעד ארדן: אלחנן, האם אתה הבנת את הבעיה?

גלעד ארדן: אני קיבלתי היום הרבה פניות מעמותות של הגנה על בעלי חיים, אבל לא אפשרתי את ההגעה שלהם לכאן כי זה לא נושא הדיון.

גלעד ארדן: ברגע שיש החלטת ממשלה, אני צריך לראות איך אני מקדם את יישומה.

גלעד ארדן: אם יש בעיה בחוק מבחינת היכולת שלהם לחלק כספים כראוי, דרוש תיקון חקיקה.

אלחנן פרוייליך: אני משוכנע שאם המועצה מודעת לזה, היא כבר טיפלה בזה.

שי שוקי: צריך להפריד פה בין שני נושאים.

שי שוקי: הנושא האחד הוא הנושא ל אישור ההימורים כך שהם יהפכו להיות חוקיים במדינת ישראל.

שי שוקי: על זה עונות התקנות.

שי שוקי: השאלה השנייה היא שאלה של חלקת הכספים.

שי שוקי: אלה שתי סוגיות נפרדות.

גלעד ארדן: אתם מטפלים בתקנות בעוד שמשרד החקלאות אומר שיש בעיה עם זה ואתם מסכימים עם זה.

גלעד ארדן: האם לא טיפלתם בזה במקביל?

שי שוקי: לתפיסתי, צריך להפריד בין הנושא של חלוקת ההכנסות לבין הפיכת הימורים על מרוצי סוסים לדבר חוקי.

שי שוקי: התקנות האלו הופכות את ההימורים על מרוצי סוסים לחוקיים.

שי שוקי: התקנות האלה לא מתייחסות לעצם קיום המרוצים, האם זה חוקי או לא.

שי שוקי: זו פעם ראשונה שאני שומע על הסוגיה הזו, אבל אני יצאתי מתוך הנחה שזה דבר חוקי, או דבר שייפתר עד שיהיו פה מרוצים.

שי שוקי: הנושא של הפיכת ההימורים על מרוצי סוסים לחוקיים, אינו קשור לנושא של חלוקת הכספים.

גלעד ארדן: אני מבין את זה, אבל בעיני ובעיני המדינה המטרה היא גם לחלק את הכספים.

שי שוקי: לכן יש סיכום לשנות את החוק.

שאול שניידר: המסלול המשפטי לחלוקת הכספים לנושא של ספורט הרכיבה קיים.

שאול שניידר: הבעיה היותר מסובכת היא עם אותם אחוזים לפיתוח המרחב הכפרי, שאני לא יודע מהי המשמעות שלו.

שאול שניידר: את זה אנחנו אל יכולים לתת.

גלעד ארדן: אז בזה הוא צודק.

גלעד ארדן: מחר עמותת אנונימוס ילכו לבג"צ והם יימצאו צודקים.

שי שוקי: היתה נכונות לקדם את זה לאור זה שידענו שייקח שנה שנתיים עד שיוקם ההיפודרום.

שי שוקי: היתה נכונות לבוא בדברים עם משרד החקלאות, כך שתהיה העברה של כסף בשנים שהמרוצים יופעלו בהם, אפילו מתקציב המדינה.

שי שוקי: המטרה שמרד החקלאות מעלה, פיתוח המרחב הכפרי, היא מטרה ראויה.

שי שוקי: כאשר ראינו שדברים קשורים אחד בשני, אז הצענו אפיק נוסף שמשרד החקלאות דחה אותו ורצה ללכת למסלול של חקיקה.

שי שוקי: אפשר ללכת למסלול של חקיקה, אבל זה לוקח זמן.

שי שוקי: עד שמשנים חוק לוקח הרבה זמן.

אבנר חייט: זה אולי המקום להגיד ברכות לממשלה שהחליטה לפני 9 חודשים על הקמת מרוצי סוסים בישראל.

אבנר חייט: אני שומע את הדיון פה ואני בהלם.

אבנר חייט: יש פה חוסר תמימות דעים בין משרד האוצר, משרד החקלאות והספורט טוטו.

אבנר חייט: אני מציע לעשות הפרדה וקודם כל להקים את ההיפודרום.

אבנר חייט: ישנם יזמים שמוכנים לקחת את זה על עצמם.

גלעד ארדן: האם הם מוכנים לקחת את זה על עצמם מבלי שהם ידעו בוודאות שיהיו אחרי כן הימורים?

אבנר חייט: זה הסיכון שהם ייקחו.

אבנר חייט: היות וכרגע אין תמימות דעים בין כל הגורמים.

גלעד ארדן: מי מונע הקמת היפודרום?

אבנר חייט: אם אין מניעה, אז בסדר.

תקווה ג’רבי: יש מניעה כי זה לא אושר סופית.

אבנר חייט: יש כמה בעיות בנושא של הקמת ההיפודרום.

אבנר חייט: התוכניות עדיין לא אושרו.

אבנר חייט: אני רוצה להגיד כלח הכבוד לשר החקלאות שהעלה את הנקודה הזו, כי זה יכול להביא פרנסה להמון אנשים.

אבנר חייט: אני גר באזור הגלבוע, ואני יכול לומר לכם שאם יקום היפודרום באזור הגלבוע זה יביא להרבה מקומות תעסוקה חדשים.

אבנר חייט: אני מאמין שזה יקרה גם בדרום באיזשהו יום.

אבנר חייט: הויכוחים בין הגורמים השונים שנמצאים פה היום מביאים לדחייה של הקמת ההיפודרום וקיומם של מרוצי הסוסים.

אבנר חייט: אני יכול להגיד לכם שהרבה מאוד אנשים מתקשרים, גם מחו"ל, שרוצים לגדל סוסים ומוכנים כבר עכשיו לבוא ולגדל סוסים.

אבנר חייט: לדעתי, אנחנו חוטאים למטרה.

אבנר חייט: אני לא רוצה לדבר על נושא ההימורים, אלא על נושא הפרנסה, נושא התעסוקה באזור הגלבוע.

אבנר חייט: אולי תתעלו על עצמכם כדי שהוועדה הזו תיתן הנחיה לקדימות הנושא הזה במינהל ובוועדות המחוזיות.

אבנר חייט: ההימורים שייכים לתחומם של אותם אנשים שמדברים פה על רווחים.

אבנר חייט: אנחנו מדברים פה על פרנסה.

אבישי בן דוד: אני הייתי קשור למועצה להסדר הימורים בספורט במשך 30 שנה.

אבישי בן דוד: אני ייצגתי את ישראל במשך שנים בכל המפגשים עם ההתאחדות הבינלאומית למרוצי סוסים.

אבישי בן דוד: אני גם שותף מלא להכנת התקנות הראשוניות בנושא מרוצי הסוסים.

אבישי בן דוד: אני רוצה לחדד כאן 3 נקודות.

אבישי בן דוד: הניסיון שלנו מצביע על כך שהימורים בישראל ובחו"ל אלה הימורים שמשלימים זה את זה.

אבישי בן דוד: לא מדובר בהימורים שמתחרים אחד בשני.

אבישי בן דוד: כל הימור בישראל עדיף על הימורים בחו"ל.

אבישי בן דוד: פירושו של דבר הוא, שככל שיהיו מרוצים בישראל תרד כמות ההימורים על מרוצים בחו"ל באופן טבעי.

אבישי בן דוד: חבל על הויכוח בנושא.

אבישי בן דוד: מי שיבדוק את הדברים לגופו של עניין, יידע שזוהי האמת.

אבישי בן דוד: כלומר, ההשקעה במרוצי סוסים בישראל תבוא באופן טבעי על ידי יזמים בשטח עם דחיפה קטנה מאוד של המועצה על ידי פרסים.

אבישי בן דוד: ניתן לעבוד במקביל גם מבלי ליצור את ההתניות האלה.

אבישי בן דוד: אין כאן עניין של בעיה כלכלית.

אבישי בן דוד: המועצה לא צריכה להשקיע בהיפודרומים, למעט הוועדה שתשקיע במתקני הספורט, כמו בכל מתקן ספורט אחר.

אבישי בן דוד: יש מספיק משקיעים שמוכנים להשקיע כסף בפרוייקט הזה, וזה בתנאי שהם יודעים שיהיו הימורים בישראל.

אבישי בן דוד: בטוח שיהיו הימורים על מרוצי הסוסים שיהיו בישראל, ולכן אין להם בעיה.

אבישי בן דוד: אני חושב שהבעיה היא בשני מישורים עקרוניים, שמן הראוי שנבחרי העם יקבלו בהם החלטה.

אבישי בן דוד: השאלה הראשונה היא, האם נכון להמר על מרוצים בחו"ל.

אבישי בן דוד: האם הכסף שיגיע כאן לספורט או לחקלאות טוב שיגיע מהימורים על סוסים צרפתיים או אחרים, או שיותר טוב שיגיע מכדורים שרצים על גלגל?

אבישי בן דוד: אלה דברים שאתם צריכים לתת את הדעת עליהם.

אבישי בן דוד: אני לא חושב שיש כאן מקום שהאוצר ימנע זאת.

אבישי בן דוד: כל בעל מקצוע שיבחן זאת, יראה שאין כאן בעיה אמיתית.

אבישי בן דוד: יש כאן בעיה של תפיסה ערכית.

אבישי בן דוד: השאלה השנייה היא לגבי חלוקת הכסף.

אבישי בן דוד: היום החלוקה היא מאוד ברורה.

אבישי בן דוד: אני יודע טוב שהמועצה להסדר הימורים בספורט תקבל הרבה פחות כסף מהימורים על מרוצי סוסים מאשר בתחום הכדורגל.

אבישי בן דוד: אני מדבר על האחוזים ולא על הסכומים האבסולוטיים.

אבישי בן דוד: הם לא יקבלו מעולם יותר מאשר 14%, וזה לעומת 30% שהם מקבלים היום.

אבישי בן דוד: שנים ייצגתי את ישראל בהתאחדות הבינלאומית של מרוצי סוסים.

אבישי בן דוד: אני בקשר עם אנשים בחו"ל ואני מכיר את התחום הזה טוב.

אבישי בן דוד: השאלה היא שאלה של חלוקת הכסף.

אבישי בן דוד: השאלה האם כסף נוסף ילך למטרות טובות או לא טובות, היא לא שאלה שצריכה להפריע לנו לקדם את הנושא.

גלעד ארדן: אין דיון על זה.

גלעד ארדן: יש החלטת ממשלה וזה הכל.

אבישי בן דוד: ולכן ימצאו את הפתרון לזה.

אבישי בן דוד: המחלוקת שקיימת בין משרד האוצר למועצה, היא לא מחלוקת אמיתית.

גלעד ארדן: זאת לא מחלוקת רק בין האוצר למועצה, אלא גם בין משרד החקלאות למועצה.

אבישי בן דוד: אתה שומע את האנשים שמדברים מהשטח.

גלעד ארדן: אבל אני שומע גם את משרד החקלאות.

אבישי בן דוד: אין לי ספק שמערת ההשקעות יכולה להיות נמוכה יותר אם האנשים יידעו שיש סיכוי לנפח גדול של מרוצים.

גלעד ארדן: שוקי פורר, הייתי מבקש שתייחס בדבריך לנושא של הסדרה כל הענף הזה בצורה של הקמת איגוד או התאחדות, כך שזה יהיה מעוגן ומוכר על ידי המדינה בצורה רשמית.

שוקי פורר: אני חושב, שלתת לכל הספורט הזה סטיגמה של הימורים, זו טעות.

שוקי פורר: מדובר כאן על ספורט שיש לו הרבה ערך מוסף לקהילה ולחברה.

שוקי פורר: אנחנו בהחלט בעד קידום הענף הזה, כולל מרוצים.

שוקי פורר: בישיבת הכלכלה דנו על הספורט המוטורי, שגם שם אנחנו רוצים לקדם את החקיקה.

שוקי פורר: יש בעיה בנושא של התאחדות למרוצי סוסים שקמה במדינת ישראל.

שוקי פורר: יש התאחדות לרכיבה, שהיא דבר אחר לחלוטין ויש על הנייר התאחדות למרוצי סוסים.

אלחנן פרוייליך: היא לא קיימת.

שוקי פורר: אמרתי שזה קיים רק על הנייר.

שוקי פורר: מעבר לכל הנושא של המרוצים, יש את הנושא של הרכיבה הטיפולית לבעלי צרכים מיוחדים ואת הנושא של הרכיבה בטבע וכו'.

גלעד ארדן: מהי עמדתכם לגבי הקמת איגוד או התאחדות?

גלעד ארדן: האם זה ענף אולימפי?

שוקי פורר: לא.

גלעד ארדן: אבל יש איגודים שהם לא של ענפים אולימפיים.

שוקי פורר: בוודאי.

שוקי פורר: יש גם התאחדויות של ספורט שהוא לא ענף אולימפי.

שוקי פורר: פיתוח תשתית זה לא רק מסלולים והיפודרום.

שוקי פורר: כרגע ישנה התאחדות הקיימת על הנייר.

גלעד ארדן: האם יש לך לוח זמנים?

שוקי פורר: לא.

גלעד ארדן: האם אתה יכול להגיד משהו בנושא.

שוקי פורר: אנחנו פועלים על מנת להכשיר מדריכים לעניין הזה.

גלעד ארדן: האם אתה יכול לתת לי הערכה של זמן?

שוקי פורר: להערכתי, זה עניין שיכול לקחת שנה וחצי-שנתיים.

שוקי פורר: ישנה בעיה משפטית עם ביטול משהו קיים והקמת משהו חדש.

גלעד ארדן: איזו בעיה יש?

גלעד ארדן: תביאו הצעת חוק ממשלתית או תקנות של משרד החינוך.

גלעד ארדן: אם השרה רוצה, היא יכולה לעשות את זה.

שוקי פורר: אני אבדוק את זה עם הייעוץ המשפטי שלנו.

עודד אחרק: אנחנו באנו היום כדי לשמוע איך מקדמים את העניין, ובינתיים כל אחד מושך לצד שלו אנחנו מבקשים לקבוע פגישה נוספת כדי לקדם את העניין.

גלעד ארדן: אני חושב שקצת עשינו סדר והבנו מהי עמדתו של כל אחד מהגורמים בתחום.

גלעד ארדן: אני באופן אישית אנסה ליזום פגישה עם שרת החינוך ושר האוצר, כדי לראות עד איפה המרחב שלהם בנושא.

גלעד ארדן: עם שר החקלאות כבר נפגשתי.

גלעד ארדן: כיוון שנמצאים פה הפקידים הממשלתיים הבכירים, אני רוצה לבקש כמה דברים.

גלעד ארדן: שוקי, אני מבקש ממשרד החינוך לבחון מול השרה אם יש לתת יעד של לוח זמנים מהיר יותר, כדי להסדיר את הענף הזה בצורה של איגוד או התאחדות.

גלעד ארדן: אני מבין שכבר היום יש עשרות אלפי רוכבים.

גלעד ארדן: אם כך המצב, הפוטנציאל הוא הרבה יותר גדול.

קריאה: כבר היום הג'וקי קלאב מתפקד.

קריאה: למה שלא תנסה אותו?

גלעד ארדן: איך היום מוסדר הנושא לש איגוד כדורסל כדור יד וכו'?

שוקי פורר: יש פרוצדורה לפיה מכירים בענף ספורט מסוים כהתאחדות.

שוקי פורר: הוא צריך להיות מחובר גם לפדרציות בינלאומיות.

גלעד ארדן: השאלה היא האם אתם עשיתם כבר תהליך בחינה לגבי הענף הזה.

שוקי פורר: הואיל ועל הנייר קיימת איזושהי התאחדות, יש איזשהו חסם.

שוקי פורר: אנחנו שקלנו אפשרות לבטל את זה ויש חוות דעת משפטית בנושא הזה.

שוקי פורר: אנחנו נבחן את זה במשרד.

גלעד ארדן: שאול, הייתי מבקש שתשקלו אם יש אפשרות לאשר אצלכם במועצה הקצאת פרסים, אפילו סמליים, לתחרויות.

גלעד ארדן: בסוף זה יקרה, אבל כדאי שתהליך ההחדרה למודעות כבר יתחיל.

גלעד ארדן: לגבי משרד האוצר, אני מבקש שתנסו לחשוב האם אתם תוכלו לקחת על עצמכם נושא של הסדרה אחוזים שצריכים ללכת לגליל ולנגב.

גלעד ארדן: אם תרצו את הכסף אחר כך חזרה מהטוטו כי מגיע לך אחוזים, תוכל להכניס א זה בחוק ההסדרים אם הוא לא יחזיר לך את מה שמגיע לך.

שי שוקי: יש הסכמה בין שר האוצר לשר החקלאות על השיעור, ועל כך שזה ייעשה בחקיקה.

שי שוקי: אין פה שום חילוקי דעות, רק שצריך ליישם זאת.

יוסי ישי: החלטת הממשלה היא מאוד ברורה ומדברת על 3 נושאים.

יוסי ישי: הנושא של הכסף הוא הכי נמוך מבחינת סדר העדיפות.

יוסי ישי: כדי להשיג את החלטת הממשלה על שלוש מטרותיה, אתה חייב חוק.

יוסי ישי: היום אי אפשר לבצע מרוץ חוקי אחד מבלי לתקן את החוק.

יוסי ישי: אם היית יוצא בקריאה למשרד החינוך ולמשרד החקלאות וקוצב זמן, זה היה בסדר.

גלעד ארדן: אם הבעיה היא חוק, גם אם מחר בבוקר האוצר יכיר בהימורים אינטראקטיביים או הימורים על מרוצים בחו"ל, עדיין תהיה מניעה של חוק עיקרי.

חנה פרנקל: הימורים בחו"ל אפשר.

יוסי ישי: לצערי, הימורים בחו"ל אפשר.

גלעד ארדן: לסיכום, גם אני חושב שהנושא הזה צריך לעבור על ידי חוק ראשי.

גלעד ארדן: הנושא של תקנות ייתקלו בבג"צים של ארגונים שיעכבו את תחילת ההפעלה בהרבה מאוד זמן.

גלעד ארדן: אני יודע שיש הסכמה להגיש הצעת חוק ממשלתית בנושא.

שי שוקי: אני לא יודע על הסכמה כזו.

גלעד ארדן: אני אברר את זה עם שר האוצר.

גלעד ארדן: אני לא מניח ששר החקלאות אמר לי משהו שהוא לא על דעתו של שר האוצר.

גלעד ארדן: זה ייתן את הפתרון הכי נכון והכי סופי לנושא הזה.

גלעד ארדן: אני מבקש שכל אחד מכם יעשה עבודה מול השר שלו כדי שיהיה תזכיר הצעת חוק ממשלתית.

גלעד ארדן: מחר הכנסת יוצאת לפגרה והיא חוזרת עוד 45 יום.

גלעד ארדן: עם עוד 46 יום לא יהיה תזכיר כזה, אני ביחד עם חברי כנסת רבים אחרים נגיש הצעת חוק פרטית שתהווה זרז.

גלעד ארדן: אני יודע שבוועדת שרים לחקיקה נצליח להשיג רוב, ולכן עדיף שזה יהיה כמו שאתם רוצים את זה ולא כמו שאנחנו רוצים זאת.

גלעד ארדן: תודה רבה, הישיבה נעולה.